Ilan Laufer, lider al Blocului Suveranist Român, a comentat la Realitatea PLUS informația conform căreia Gabriela Firea ar urma să se suspende din PSD pentru a putea candida independentă la alegerile locale din București:
"Dacă ne uităm peste toate sondajele care au apărut în ultimele luni în spațiul public, indiferent cine le-a comandat, în toate sondajele doamna Gabriela Firea apărea ca și principal contracandidat pentru Nicușor Dan. Din punctul acesta de vedere, ceea ce se întâmplă acum este o situație fără precedent în interiorul PSD. Întotdeauna, cine stătea cel mai bine în sondaje era nominalizat ca și candidat.
Avem o problemă în ceea ce privește Capitala, din păcate este clar, și cei care l-au susținut pe Nicușor Dan pentru mandatul de primar au recunoscut că a fost o greșeală. Au spus că odată ce îți recunoști greșeala, nu trebuie să persisti în acea greșeală. Din păcate, foarte mulți bucureșteni și-au pus nădejdea în Nicușor Dan că lucrurile se vor schimba. Domnul Dan ține Bucureștiul într-un blocaj total, nemaiîntâlnit. Cred că există o nemulțumire foarte mare.
Din punctul de vedere al Blocului Suveranist Român, suntem 7 partide, noi luăm în calcul orice variantă, inclusiv susținerea unui candidat independent pentru Capitală. Este o decizie pe care o vom analiza în interiorul partidului. Noi mergem pe mai multe variante și trebuie să luăm în calcul varianta unui candidat independent care poate să câștige Primăria Capitalei. Eu cred că în interiorul PSD-ului și PNL-ului va fi o problemă majoră. Chiar înainte ca doamna Firea să anunțe o eventuală plecare, situația nu era una foarte bună, nu reușeau să acumuleze voturile PNL-ului și PSD-ului, indiferent ce formulă alegeau", a declarat Ilan Laufer.